amanoisuno/poet huggingface dataset:
大水 白居易
潯陽郊郭間，大水歲一至。閭閻半飄蕩，城堞多傾墜。蒼茫生海色，渺漫連空翠。風卷白波飜，日煎紅浪沸。工商徹屋去，牛馬登山避。況當率稅時，頗害農桑事。獨有傭舟子，鼓枻生意氣。不知萬人災，自覓錐刀利。吾無奈爾何，爾非久得志。九月霜降後，水涸爲平地。
續古詩十首 一 白居易
戚戚復戚戚，送君遠行役。行役非中原，海外黃沙磧。伶俜獨居妾，迢遰長征客。君望功名歸，妾憂生死隔。誰家無夫婦，何人不離坼。所恨薄命身，嫁遲別日迫。妾身有存歿，妾心無改易。生作閨中婦，死作山頭石。
續古詩十首 二 白居易
掩淚別鄉里，飄颻將遠行。茫茫綠野中，春盡孤客情。驅馬上丘隴，高低路不平。風吹棠棃花，啼鳥時一聲。古墓何代人，不知姓與名。化作路傍土，年年春草生。感彼忽自悟，今我何營營。
續古詩十首 三 白居易
朝采山上薇，暮采山上薇。歲晏薇亦盡，飢來何所爲。坐飲白石水，手把青松枝。擊節獨長謌，其聲清且悲。櫪馬非不肥，所苦常縶維。豢豕非不飽，所憂竟爲犧。行行歌此曲，以慰常苦飢。
續古詩十首 四 白居易
雨露長纖草，山苗高入雲。風雪折勁木，澗松摧爲薪。風摧此何意，雨長彼何因。百丈澗底死，寸莖山上春。可憐苦節士，感此涕盈巾。
續古詩十首 五 白居易
窈窕雙鬟女，容德俱如玉。晝居不踰閾，夜行常秉燭。氣如含露蘭，心如貫霜竹。宜當備嬪御，胡爲守幽獨。無媒不得選，年忽過三六。歲暮望漢宮，誰在黃金屋。邯鄲進倡女，能唱黃花曲。一曲稱君心，恩榮連九族。
續古詩十首 六 白居易
栖栖遠方士，讀書三十年。業成無知己，徒步來入關。長安多王候，英俊競攀援。幸隨衆賓末，得厠門館間。東閤有旨酒，中堂有管弦。何爲向隅客，對此不開顏。富貴無是非，主人終日歡。貧賤多悔尤，客子中夜歎。歸去復歸去，故鄉貧亦安。
續古詩十首 七 白居易
涼風飄嘉樹，日夜減芳華。下有感秋婦，攀條苦悲嗟。我本幽閑女，結髮事豪家。豪家多婢僕，門內頗驕奢。良人近封候，出入鳴玉珂。自從富貴來，恩薄讒言多。冢婦獨守禮，羣妾互奇衺。但信言有玷，不察心無瑕。容光未銷歇，歡愛忽蹉跎。何意掌上玉，化爲眼中砂。盈盈一尺水，浩浩千丈河。勿言小大異，隨分有風波。閨房猶復爾，邦國當如何。
續古詩十首 八 白居易
心亦無所迫，身亦無所拘。何爲腸中氣，鬱鬱不得舒。不舒良有以，同心久離居。五年不見面，三年不得書。念此令人老，抱膝坐長吁。豈無盈尊酒，非君誰與娛。
續古詩十首 九 白居易
攬衣出門行，遊觀繞林渠。澹澹春水暖，東風生綠蒲。上有和鳴雁，下有掉尾魚。飛沈一何樂，鱗羽各有徒。而我方獨處，不與之子俱。顧彼自傷己，禽魚之不如。出遊欲遣憂，孰知憂有餘。
續古詩十首 十 白居易
春旦日初出，曈曈耀晨輝。草木照未遠，浮雲已蔽之。天地黯以晦，當午如昏時。雖有東南風，力微不能吹。中園何所有，滿地青青葵。陽光委雲上，傾心欲何依。
秦中吟十首 議婚 白居易
天下無正聲，悅耳即爲娛。人間無正色，悅目即爲姝。顏色非相遠，貧富則有殊。貧爲時所棄，富爲時所趨。紅樓富家女，金縷繡羅襦。見人不斂手，嬌癡二八初。母兄未開口，已嫁不須臾。綠窗貧家女，寂莫二十餘。荆釵不直錢，衣上無真珠。幾迴人欲聘，臨日又踟躕。主人會良媒，置酒滿玉壺。四座且勿飲，聽我歌兩途。富家女易嫁，嫁早輕其夫。貧家女難嫁，嫁晚孝於姑。聞君欲娶婦，娶婦意何如。
秦中吟十首 重賦 白居易
厚地植桑麻，所要濟生民。生民理布帛，所求活一身。身外充征賦，上以奉君親。國家定兩稅，本意在愛人。厥初防其淫，明敕內外臣。稅外加一物，皆以枉法論。奈何歲月久，貪吏得因循。浚我以求寵，斂索無冬春。織絹未成匹，繰絲未盈斤。里胥迫我納，不許暫逡巡。歲暮天地閉，陰風生破村。夜深煙火盡，霰雪白紛紛。幼者形不蔽，老者體無溫。悲喘與寒氣，幷入鼻中辛。昨日輸殘稅，因窺官庫門。繒帛如山積，絲絮如雲屯。號爲羨餘物，隨月獻至尊。奪我身上煖，買爾眼前恩。進入瓊林庫，歲久化爲塵。
秦中吟十首 傷宅 白居易
誰家起甲第，朱門大道邊。豐屋中櫛比，高牆外迴環。纍纍六七堂，棟宇相連延。一堂費百萬，鬱鬱起青煙。洞房溫且清，寒暑不能干。高堂虛且迥，坐臥見南山。繞廊柴藤架，夾砌紅藥欄。攀枝摘櫻桃，帶花移牡丹。主人此中坐，十載爲大官。廚有臭敗肉，庫有貫朽錢。誰能將我語，問爾骨肉間。豈無窮賤者，忍不救飢寒。如何奉一身，直欲保千年。不見馬家宅，今作奉誠園。
秦中吟十首 傷友 白居易
陋巷孤寒士，出門苦恓恓。雖云志氣高，豈免顏色低。平生同門友，通籍在金閨。曩者膠漆契，邇來雲雨睽。正逢下朝歸，軒騎五門西。是時天久陰，三日雨淒淒。蹇驢避路立，肥馬當風嘶。迴頭忘相識，占道上沙堤。昔年洛陽社，貧賤相提攜。今日長安道，對面隔雲泥。近日多如此，非君獨慘悽。死生不變者，唯聞任與黎。
秦中吟十首 不致仕 白居易
七十而致仕，禮法有明文。何乃貪榮者，斯言如不聞。可憐八九十，齒墮雙眸昏。朝露貪名利，夕陽憂子孫。挂冠顧翠緌，懸車惜朱輪。金章腰不勝，傴僂入君門。誰不愛富貴，誰不戀君恩。年高須告老，名遂合退身。少時共嗤誚，晚歲多因循。賢哉漢二疏，彼獨是何人。寂莫東門路，無人繼去塵。
秦中吟十首 立碑 白居易
勳德既下衰，文章亦陵夷。但見山中石，立作路旁碑。銘勳悉太公，敘德皆仲尼。復以多爲貴，千言直萬貲。爲文彼何人，想見下筆時。但欲愚者悅，不思賢者嗤。豈獨賢者嗤，仍傳後代疑。古石蒼苔字，安知是媿詞。我聞望江縣，麴令撫惸嫠。在官有仁政，名不聞京師。身歿欲歸葬，百姓遮路岐。攀轅不得歸，留葬此江湄。至今道其名，男女涕皆垂。無人立碑碣，唯有邑人知。
秦中吟十首 輕肥 白居易
意氣驕滿路，鞍馬光照塵。借問何爲者，人稱是內臣。朱紱皆大夫，紫綬或將軍。誇赴軍中宴，走馬去如雲。尊罍溢九醞，水陸羅八珍。果擘洞庭橘，膾切天池鱗。食飽心自若，酒酣氣益振。是歲江南旱，衢州人食人。
秦中吟十首 五弦 白居易
清歌且罷唱，紅袂亦停舞。趙叟抱五弦，宛轉當胸撫。大聲麄若散，颯颯風和雨。小聲細欲絕，切切鬼神語。又如鵲報喜，轉作猨啼苦。十指無定音，顛倒宮徵羽。坐客聞此聲，形神若無主。行客聞此聲，駐足不能舉。嗟嗟俗人耳，好今不好古。所以綠窗琴，日日生塵土。
秦中吟十首 歌舞 白居易
秦中歲云暮，大雪滿皇州。雪中退朝者，朱紫盡公候。貴有風雪興，富無飢寒憂。所營唯第宅，所務在追遊。朱門車馬客，紅燭歌舞樓。歡酣促密坐，醉煖脫重裘。秋官爲主人，廷尉居上頭。日中爲一樂，夜半不能休。豈知閿鄉獄，中有凍死囚。
秦中吟十首 買花 白居易
帝城春欲暮，喧喧車馬度。共道牡丹時，相隨買花去。貴賤無常價，酬直看花數。灼灼百朵紅，戔戔五束素。上張幄幕庇，旁織巴籬護。水灑復泥封，移來色如故。家家習爲俗，人人迷不悟。有一田舍翁，偶來買花處。低頭獨長歎，此歎無人喻。一叢深色花，十戶中人賦。
贈友五首 一 白居易
一年十二月，每月有常令。君出臣奉行，謂之握金鏡。由茲六氣順，以遂萬物性。時令一反常，生靈受其病。周漢德下衰，王風始不競。又從斬鼂錯，諸侯益強盛。百里不同禁，四時自爲政。盛夏興土功，方春勦人命。誰能救其失，待君佐邦柄。峨峨象魏門，懸法彝倫正。
贈友五首 二 白居易
銀生楚山曲，金生鄱谿濱。南人棄農業，求之多苦辛。披砂復鑿石，矻矻無冬春。手足盡皴胝，愛利不愛身。畬田既慵斫，稻田亦嬾耘。相攜作游手，皆道求金銀。畢竟金與銀，何殊泥與塵。且非衣食物，不濟飢寒人。棄本以趨末，日富而歲貧。所以先聖王，棄藏不爲珍。誰能反古風，待君秉國鈞。捐金復抵璧，勿使勞生民。
贈友五首 三 白居易
私家無錢爐，平地無銅山。胡爲秋夏稅，歲歲輸銅錢。錢力日已重，農力日已殫。賤糶粟與麥，賤貿絲與緜。歲暮衣食盡，焉得無飢寒。吾聞國之初，有制垂不刊。庸必算丁口，租必計桑田。不求土所無，不強人所難。量入以爲出，上足下亦安。兵興一變法，兵息遂不還。使我農桑人，顦顇畎畝間。誰能革此弊，待君秉利權。復彼租庸法，令如貞觀年。
贈友五首 四 白居易
京師四方則，王化之本根。長吏久於政，然後風教敦。如何尹京者，遷次不逡巡。請君屈指數，十年十五人。科條日相矯，吏力亦已勤。寬猛政不一，民心安得淳。九州雍爲首，羣牧之所遵。天下率如此，何以安吾民。誰能變此法，待君贊彌綸。慎擇循良吏，令其長子孫。
贈友五首 五 白居易
三十男有室，二十女有歸。近代多離亂，婚姻多過期。嫁娶既不早，生育常苦遲。兒女未成人，父母已衰羸。凡人貴達日，多在長大時。欲報親不待，孝心無所施。哀哉三牲養，少得及庭闈。惜哉萬鍾粟，多用飽妻兒。誰能正婚禮，待君張國維。庶使孝子心，皆無風樹悲。
寓意詩五首 一 白居易
豫樟生深山，七年而後知。挺高二百尺，本末皆十圍。天子建明堂，此材獨中規。匠人執斤墨，采度將有期。孟冬草木枯，烈火燎山陂。疾風吹猛燄，從根燒到枝。養材三十年，方成棟梁姿。一朝爲灰燼，柯葉無孑遺。地雖生爾材，天不與爾時。不如糞土英，猶有人掇之。已矣勿重陳，重陳令人悲。不悲焚燒苦，但悲采用遲。
寓意詩五首 二 白居易
赫赫京內史，炎炎中書郎。昨傳徵拜日，恩賜頗殊常。貂冠水蒼玉，紫綬黃金章。佩服身未暖，已聞竄遐荒。親戚不得別，吞聲泣路旁。賓客亦已散，門前雀羅張。富貴來不久，倏如瓦溝霜。權勢去尤速，瞥若石火光。不如守貧賤，貧賤可久長。傳語宦遊子，且來歸故鄉。
寓意詩五首 三 白居易
促織不成章，提壺但聞聲。嗟哉蟲與鳥，無實有虛名。與君定交日，久要如弟兄。何以示誠信，白水指爲盟。雲雨一爲別，飛沈兩難幷。君爲得風鵬，我爲失水鯨。音信日已疎，恩分日已輕。窮通尚如此，何況死與生。乃知擇交難，須有知人明。莫將山上松，結託水上萍。